钦定古今图书集成/明伦汇编/官常典/第102卷 > 《任城王诔》前人
## 钦定古今图书集成/明伦汇编/官常典/第102卷 > 《任城王诔》前人

“昔二虢佐文，旦奭翼武。于休我王，魏之元辅。将崇懿
迹，等号齐鲁。如何奄忽，命不是与。仁者悼没，兼彼殊
类。矧我同生，能不憯悴。目想官墀，心存平素。仿佛魂
神，驰情陵墓。凡夫爱命，达者徇名。王虽薨徂，功著丹
青。人谁不没，德有遗声。”乃作《诔》曰：“幼有令德，光耀珪
璋。孝殊闵氏，义达参商。温温其恭，爰柔克刚。心存建
业，王室是匡。矫矫元戎，雷动雨徂。横行燕代，威慑北
胡。奔虏无窜，还战高柳。王率壮士，常为军首。宜究长
年，永保皇家。如何奄忽，景含之遐。同盟饮泪，百寮咨
嗟。”